Notum sit omnibus modo viventibus, post nosque futuris, quod Oltrudis filia Widonis de Vetus-vineis, neptis Waronis Monachi dedit omnem hereditatem suam Deo, et sancto Petro, et Besuensi Ecclesiæ quam possidebat in supradictis Vetus-vineis, in mansis, in terris, in pratis, in sylvis, et Dom. Oddilo Monachus noster, qui tunc regebat, obedientiam dedit ei pro signo, medietatem eminæ frumenti, et aliam mensuram de Milio. Ut hæc donatio firma teneatur, assignamus testes. Signum Widonis Prioris, Wilenci, Johanni, Joffredi, Poncii, Oddilonis. De Laïcis, Rotberti IV villici de Vetus-vineis, Bernardi, Rotgerii, Petri, Hugonis famuli, Rainaldi.